**UN UNIVERS CU CENTRUL PESTE TOT**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

UN UNIVERS CU CENTRUL PESTE TOT

Un univers cu centrul peste tot

E locul veşniciilor rotunde

În care mintea încă nu pătrunde

Deşi să ştim e singurul chivot

Al unei legi ce face ca divinul

Să nu-l supunem ubicuităţii,

Divin e sinonim eternităţii

În care omul pare-a fi numai destinul

Ce pune galaxiile-n mişcare

Pe axe ce înţeapă infinitul.

Începe tot odată cu sfârşitul

Precum sămânţa zămislind o floare.

Când ne e scris ieşim din cerc o viaţă

Pe care o trăim cum ştim mai bine.

Şi cât sunt cerc de ce mi-e dor de tine?

De ce abia de te zăresc în ceaţă?

Mi-e dor de universuri paralele

Ce se ciocnesc cumva să ne unească.

Aşa e stirpea noastră omenească,

Îşi caută doar căile mai grele

De la finit la certul infinit.

Să poţi iubi! Să poţi să fii iubit!